

REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 351-01/18-01/49

URBROJ: 2186-06-01/18-13

Petrijanec, 30. studenoga 2018.

Na temelju članka 36. stavka 13. Zakona o održivom gospodarenju otpadom (»Narodne novine« broj 94/13 i 73/17) i članka 28. Statuta Općine Petrijanec (»Službeni vjesnik Varaždinske županije« broj 16/13 i 52/17) Općinsko vijeće Općine Petrijanec na 13. sjednici održanoj dana 30. studenoga 2018. godine, donosi

**ODLUKU**

**o mjerama za sprječavanje nepropisnog odbacivanja otpada**

**i mjerama za uklanjanje odbačenog otpada na području Općine Petrijanec**

**I. OPĆE ODREDBE**

Članak 1.

Ovom Odlukom o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Petrijanec (u daljnjem tekstu: Odluka) uređuje se način provedbe:

1. mjera za sprječavanje nepropisnog odbacivanja otpada i

2. mjera za uklanjanje nepropisno odbačenog otpada.

Članak 2.

Nepropisno odbačenim otpadom u smislu ove Odluke smatra se otpad odbačen u okoliš na lokacijama koje za to nisu predviđene.

**II. MJERE ZA SPRJEČAVANJE NEPROPISNOG ODBACIVANJA OTPADA**

Članak 3.

Mjere za sprječavanje nepropisnog odbacivanja otpada iz članka 1. točke 1. ove Odluke uključuju:

1. uspostavu sustava za zaprimanje obavijesti o nepropisno odbačenom otpadu,
2. uspostavu sustava evidentiranja lokacija odbačenog otpada,
3. provedbu redovitog nadzora područja Općine Petrijanec,
4. postavljanje znakova upozorenja o zabrani odbacivanja otpada,
5. izobrazno-informativne aktivnosti u vezi gospodarenja otpadom,
6. postavljanjem video nadzora nad ugroženim površinama.

**1.Sustav za zaprimanje obavijesti o nepropisno odbačenom otpadu**

Članak 4.

Nepropisno odbačeni otpad građani mogu prijaviti na sljedeće načine:

* putem elektronske pošte na adresu objavljenu na internetskim stranima Općine Petrijanec
* putem telefona na telefonske brojeve objavljene na internetskim stranicama Općine Petrijanec
* osobno u prostorije nadležnog upravnog tijela Općine Petrijanec
* putem pošte na adresu Općine Petrijanec.

**2. Sustav evidentiranja lokacija odbačenog otpada**

Članak 5.

1. Općina Petrijanec vodi *Evidenciju lokacija onečišćenih otpadom Općine Petrijanec.*
2. U Evidenciju iz stavka 1. ovog članka unose se podaci o lokacijama onečišćenih otpadom, količini otpada, izvršenim nadzorima komunalnog redara - referenta, izdanim rješenjima te ostali potrebni podaci.

Evidenciju vodi i kontinuirano održava nadležno upravno tijelo Općine Petrijanec.

1. *Evidencija lokacija onečišćenih otpadom Općine Petrijanec* uskladiti će se s *aplikacijom za evidenciju lokacija odbačenog otpada* koja je sastavni dio *Informacijskog sustava gospodarenja otpadom Republike Hrvatske*.

**3. Provedba nadzora**

Članak 6.

1. Radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada, komunalno redarstvo Općine Petrijanec provodi redoviti nadzor.
2. Učestala kontrola stanja spremnika za komunalni otpad na lokacijama kod korisnika usluge i na javnim površinama od strane komunalnog redarstva.
3. Nadzor nad evidentiranim lokacijama provodi se najmanje dva puta godišnje a na lokacijama na kojima je utvrđeno učestalo ponovljeno odbacivanje otpada, nadzor se provodi češće, u skladu s potrebama.
4. U provedbi nadzora komunalno redarstvo ovlašteno je zatražiti asistenciju Ministarstva unutarnjih poslova.
5. O izvršenim nadzorima vodi se zapisnik koji postaje sastavni dio Evidencije iz članka 5. ove Odluke

**4. Postavljanje znakova upozorenja o zabrani odbacivanja otpada**

Članak 7.

1. Znakovi upozorenja o zabrani odbacivanja otpada postavljaju se na lokacije na kojima je u više navrata utvrđeno nepropisno odbacivanje otpada.
2. Potrebu za postavljanjem znaka kao i lokaciju postavljanja znaka utvrđuje nadležno upravno tijelo Općine Petrijanec.

**5. Izobrazno-informativne aktivnosti**

Članak 8.

Općina Petrijanec osigurava izobrazno-informativne aktivnosti u vezi pravilnog gospodarenja otpadom:

* objavom informacija na službenoj internetskoj stranici Općine Petrijanec,
* tiskanjem i dijeljenjem letaka, vodiča, brošura i sl.,
* promidžbom putem sredstava javnog priopćavanja
* podržavanjem i/ili sufinanciranjem nevladinih udruga u provedbi projekata iz područja gospodarenja otpadom,
* podržavanjem ili provedbom akcija prikupljanja otpada,
* na druge odgovarajuće načine.

1. **Postavljanje video nadzora nad ugroženim površinama**

Članak 9.

Općina Petrijanec može po potrebi postaviti prijenosne kamere na ugrožene površine u svrhu utvrđivanja identiteta osoba koje nepropisno odbacuju otpad pored spremnika za prikupljanje miješanog komunalnog otpada, biorazgradivog komunalnog otpada i reciklabilnog otpada, te za nepropisno odbacivanje glomaznog otpada i građevinskog otpada.

**III. MJERE ZA UKLANJANJE NEPROPISNO ODBAČENOG OTPADA**

Članak 10.

Nepropisno odbačeni otpad predaje se ovlaštenoj osobi koja posjeduje potrebnu dozvolu u skladu sa Zakonom o održivom gospodarenju otpadom (u daljnjem tekstu: ovlaštena osoba).

1. **Postupanje komunalnog redarstva**

Članak 11.

Radi provedbe mjera za uklanjanje nepropisno odbačenog otpada iz članka 1. točke 2. ove Odluke, komunalno redarstvo rješenjem naređuje onečišćivaču uklanjanje odbačenog otpada.

Članak 12.

Ukoliko onečišćivač nije poznat, komunalno redarstvo rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Članak 13.

Rješenjem iz prethodnog članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada, u roku koji ne može biti duži od šest mjeseci od dana zaprimanja rješenja.

Članak 14.

1. Istekom roka određenog rješenjem iz članka 12. ove Odluke, komunalno redarstvo utvrđuje ispunjavanje obveze određene rješenjem.
2. Ako komunalno redarstvo utvrdi da obveza određena rješenjem nije izvršena, Općina Petrijanec osigurati će uklanjanje otpada putem ovlaštene osobe u smislu Zakona o održivom gospodarenju otpadom.

Članak 15.

1. Radi provedbe mjera za uklanjanje nepropisno odbačenog otpada, komunalno redarstvo ovlašteno je zatražiti asistenciju policijskih službenika Ministarstva unutarnjih poslova.
2. Ako komunalni redar - referent utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznati, odnosno osoba koja sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalno redarstvo ovlašteno je zatražiti nalog suda i asistenciju policijskih službenika Ministarstva unutarnjih poslova radi pristupa na nekretninu u svrhu utvrđivanja činjenica.

Članak 16.

Protiv rješenja komunalnog redarstva može se izjaviti žalba nadležnom tijelu Varaždinske županije.

Članak 17.

Otpad odbačen u okoliš može se uklanjati putem akcija prikupljanja otpada (u daljnjem tekstu: akcija).

Članak 18.

1. Akciju prikupljanja otpada može organizirati pravna i fizička osoba – obrtnik, te mjesni odbori Općine Petrijanec u suradnji s osobom koja posjeduje dozvolu u skladu sa Zakonom o održivom gospodarenju otpadom, u svrhu provedbe sportskog, edukativnog, ekološkog ili humanitarnog sadržaja.
2. Radi provedbe akcije pravna odnosno fizička osoba – obrtnik dužna je ishoditi suglasnost nadležnog upravnog tijela Općine Petrijanec.

Članak 19.

Zahtjev za izdavanje suglasnosti za provedbu akcije podnosi se najmanje 30 dana prije početka akcije.

Članak 20.

1. Osoba kojoj je izdana suglasnost iz članka 18. stavka 2. ove Odluke dužna je osigurati predaju prikupljenog otpada ovlaštenoj osobi u smislu Zakona o održivom gospodarenju otpadom.
2. Trajanje akcije prikupljanja otpada ograničeno je na najviše 30 dana.
3. Osoba koja organizira akciju prikupljanja otpada smatra se vlasnikom prikupljenog otpada tijekom trajanja akcije.
4. Osoba koja organizira akciju obvezna je u roku od osam dana od završetka akcije dostaviti nadležnom tijelu Općine Petrijanec izvješće o provedenoj akciji.

Članak 21.

Nadzor nad provedbom akcije prikupljanja otpada obavlja komunalno redarstvo Općine Petrijanec.

Članak 22.

Poslove komunalnog redarstva u smislu ove Odluke obavlja komunalni redar – referent Općine Petrijanec.

**IV. PRIJELAZNE I ZAVRŠNE ODREDBE**

Članak 23.

Općina Petrijanec zadržava pravo na naknadu troškova uklanjanja odbačenog otpada iz članka 14. stavka 2. ove Odluke od onečišćivača odnosno vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

Članak 24.

Sredstva za provedbu mjera iz ove Odluke osiguravaju se u proračunu Općine Petrijanec.

Članak 25.

Na sva pitanja koja nisu uređena ovom Odlukom primjenjuju se odredbe Zakona o održivom gospodarenju otpadom.

Članak 26.

Ova Odluka stupa na snagu osmog dana od dana objave u »Službenom vjesniku Varaždinske županije«.

Predsjednik Općinskog vijeća

mr. sc. Martin Evačić, v. r.